Diari Oficial de la Generalitat Valenciana


Sumari del DOGV 9601, del 23-05-2023 (2023/5594)

ACORD de 5 de maig de 2023, del Consell, pel qual es modifica la taula 5.III, complement de nocturnitat, de les taules retributives d'aplicació al personal d'institucions sanitàries dependents de la conselleria competent en sanitat, mitjançant l'establiment d'una retribució específica per al complement de nocturnitat en diumenge o festiu.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9601

Data del DOGV
:   23-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5594


Data del document
:   05-05-2023

Organisme emissor
:   Conselleria de Sanitat Universal i Salut Pública

Tipus de document
:   Acord

Anàlisi jurídica

 Descriptors 

:   * Conselleria de Sanitat Universal i Salut Pública
    * remuneració del treball
    * funcionari
    * administració regional
    * concurs administratiu

ACORD de 5 de maig de 2023, del Consell, pel qual es modifica la taula 5.III, complement de nocturnitat, de les taules retributives d'aplicació al personal d'institucions sanitàries dependents de la conselleria competent en sanitat, mitjançant l'establiment d'una retribució específica per al complement de nocturnitat en diumenge o festiu. [2023/5594]  
El complement de nocturnitat forma part del complement d'atenció continuada descrit en l'article 43.2.d de l'Estatut marc de personal estatuari dels serveis de salut que conformen el Sistema Nacional de Salut, aprovat per la Llei 55/2003, de 16 de desembre (DOGV 17.12.2003), «destinat a remunerar el personal per a atendre els usuaris dels serveis sanitaris de manera permanent i continuada». Aquesta finalitat bé es cobreix mitjançant la prestació d'una jornada complementària a l'ordinària, segons es determina en l'article 48 del dit EM, o bé mitjançant la distribució de la jornada ordinària, en determinat personal, en torns de treball que cobreixen la totalitat del dia, tots els dies, per a la qual cosa estan establits els conceptes d'atenció continuada (ATC) de nocturnitat, festivitat i treball per torns.  
En les regles que regeixen el cobrament d'aquests conceptes, fixades en la Instrucció de 12 de maig de 1993 sobre aplicació de l'Acord de 7 de maig de 1993, de la Mesa Sectorial de Sanitat, s'estableix que la percepció de l'atenció continuada modalitat «B» (festivitat) és incompatible amb l'atenció continuada modalitat «A» (nocturnitat), per la qual cosa aquelles persones que presten serveis en torn de nit, encara que alguna de les nits succeïsca en festiu, perceben únicament el complement d'atenció continuada modalitat «A» (nocturnitat).  
En el Pacte de la Taula Sectorial de Sanitat de 23 de desembre de 2022 per a l'obertura d'un procés de negociació a desenvolupar en el primer quadrimestre de 2023, es va acordar al punt segon:  
«2. Complement de nocturnitat en diumenge o festiu.  
Aquesta mesura seria concretada mitjançant negociació en Mesa Sectorial abans del 31 de gener de 2023 per a ser portada al Consell per a la tramitació, i el seu import superarà la mitjana nacional».  
En compliment del mencionat pacte, per acord de la Mesa Sectorial de Sanitat del 13 de gener de 2023, es va aprovar la creació d'una retribució específica per al complement de nocturnitat en diumenge o festiu.  
  
Actualment, el complement d'atenció continuada apareix detallat en la taula 5 de les taules retributives del personal gestionat per la conselleria competent en matèria de sanitat, contingudes en l'annex II de l'Acord de 10 de març de 2023 (DOGV 14), del Consell, de publicació de les taules retributives de l'Administració de la Generalitat i dels seus organismes autònoms.  
Al punt III, «Resta de personal» es troba la taula relativa al complement de nocturnitat, i es fixa una quantitat per a la «1a i 2a setmana» i una altra per a la «3a i 4a setmana». Això té origen en els antics estatuts, per a cobrir al personal que feia torn fix de nits (personal que treballava només de nits, les quatre setmanes del mes), opció hui pràcticament en desús, amb una mitjana de jornada setmanal de 35 hores. En conseqüència, l'import que apareix en les taules per a la «primera i segona setmana» significa que, donat un determinat mes, les primeres 70 hores de nits (7 nits, dues setmanes) que es presten es remuneren amb aquesta quantitat, i les següents amb l'import corresponent a «tercera i quarta setmana», i així s'aplica de manera proporcional per a cada nit de 10 hores.  
Fins al moment, dins d'aquell criteri «setmanal», les nits es cobren igual sempre, siga nit de diari o de festiu, excepte les nits dels dies 24 i 31 de desembre, que es retribueixen al doble de la quantia establida per al concepte de festivitat (ATC modalitat B), en virtut de l'Acord de 13 de febrer de 2009, del Consell (DOGV 17).  
Mitjançant el present Acord, de conformitat amb l'acord de la Mesa Sectorial de Sanitat del 13 de gener de 2023, en aplicació del Pacte de 23 de desembre de 2022, s'incrementa l'import del complement de nocturnitat en el torn de nit d'un diumenge o festiu, entés com el que recau de les 22 hores del dia anterior a les 8 hores del diumenge o festiu, i s'estableix una quantia específica per a tal finalitat, mantenint les quanties i criteris per a la nit de dia laborable i per a les dels dies 24 i 31 de desembre.  
D'altra banda, la presentació de les retribucions del concepte de nocturnitat per setmanes apareix poc clara, en haver perdut la seua referència real. En l'actualitat resulta moltíssim més comuna la prestació cíclica de nits aïllades, juntament amb torns de franja diürna, però no agrupades en setmanes. S'aprofita la necessitat de modificar les taules en virtut del pacte aconseguit per a, sense modificar el seu import proporcional, presentar la retribució de la nocturnitat amb la quantia corresponent a cada mòdul de nit de 10 hores, amb la qual cosa s'estableix un import per a la nit de laborable, un altre per a la nit de diumenge o festiu, i un altre per a les dels dies 24 i 31 de desembre. Això condueix també a prescindir del referent i quantia diferenciades de la «3a i 4a setmana», supòsit molt poc freqüent, per la qual cosa totes les nits de laborable es retribuiran al mateix preu.  
El Consell resulta competent per a la modificació de les retribucions del personal al servei de les institucions sanitàries dependents de la Conselleria de sanitat en virtut del que s'estableix en l'article 53 de la Llei 11/2000, de 28 de desembre, de mesures fiscals, de gestió administrativa i financera, i d'organització de la Generalitat.  
En virtut de tot això, després dels tràmits pertinents, havent sigut negociat en la Mesa Sectorial de Sanitat, i a proposta del conseller de Sanitat Universal i Salut Pública, el Consell, després de deliberació en la reunió de 5 de maig de 2023,  
  
ACORDA  
  
Primer  
Modificar la taula referent al concepte «nocturnitat» continguda en la taula 5 (complement d'atenció continuada), punt III (resta de personal), de les taules retributives del personal gestionat per la conselleria competent en matèria de sanitat, publicades per l'Acord de 10 de març de 2023 (DOGV 14), del Consell, que quedarà de la següent manera:  
  
  
III. RESTA DEL PERSONAL  
  
 NOCTURNITAT  
MODALITAT GRUP Laborable 1 Festiu 2 24 i 31 dic. 3  
A A2 49,30 89,00 140,44  
A C1 40,11 72,54 110,44  
A C2 35,09 64,46 102,98  
A A.P. 35,09 63,45 100,24  
  
(1) Mòdul de 10 hores de nit en dia laborable (de les 22 hores del dia previ a les 8 hores del dia laborable).  
(2). Mòdul de 10 hores de nit en diumenge o festiu (de les 22 hores del dia previ a les 8 hores del diumenge o festiu).  
(3). Mòdul de 10 hores de nit dels dies 24 i 31 de desembre. (de les 22 hores dels dies 24 i 31, a les 8 hores dels dies 25 i 1, respectivament. Aquest import es correspon al doble del que s'estableix com a complement d'atenció continuada modalitat B (festivitat)).  
  
  
Segon  
Les retribucions fixades en aquest acord tindran efecte des de l'1 de gener de 2023.  
  
Tercer  
Ordenar-ne la publicació en el Diari Oficial de la Generalitat Valenciana.  
  
Alacant, 5 de maig de 2023  
  
La consellera secretaria,  
AITANA MAS MAS